Kõlaga pühakoda  Üks kord aastas istub professor Andres Uibo Suur-Jaani kirikus oreli taha ja saadab liturgiat. Muusikafestivali programmi kuulub jumalateenistus. See teeb festivali ainulaadseks, sest «tullakse ka tänama, mitte ainult lustima», ütleb Andres Uibo.  Seekord esinesid kontsert-jumalateenistusel koos Andres Uiboga kontratenor Ka Bo Chan ja tšellist Aare Tammesalu. Õpetaja Kristi Sääsk juhtis jumalateenistust küll altarist ja kantslist, kuid oleks sama hästi võinud olla koos  muusikutega koorirõdul. «Ma ei tea teist nii hea häälega kirikuõpetajat,» oli Ka Bo Chan pärast teenistust vaimustatud Kristi Sääse imelisest lauluhäälest.  Ka Bo Chan ütleb end saarlase olevat, aga täpsustab naerdes oma sünnikohaks Hongkongi. Head eesti keelt rääkiv laulja on Eestis elanud 12 aastat ja nimetab enda «maaletoojaks» Veljo Tormist, kes kohtas teda Ameerikas ja kutsus Eestisse dirigeerimist õppima. Suure-Jaani festivalile ja imelise akustikaga kirikusse tuleb ta suure rõõmuga laulma, sest ütleb  siit palju energiat saavat.    Valla aukodanikuks  Jaanipäevaeelset Suure-Jaani muusikafestivali kunstilise juhina vedanud maestro Andres Uibo nimetati festivali 13. tegevusaastal valla aukodanikuks. Valla kolmandale aukodanikule anti tunnistus üle festivali avapäeval.  Andres Uibo ütles Eesti Kirikule, et tegu on festivaliga, mille juured ulatuvad läbi (kultuuri)ajaloo väga sügavale. Ta nimetas toetavaks imelist loodust, 13. sajandist pärit  pühakoda, akadeemik Johann Kölerit, vägevat muusikaliini Mart Saare ja Kappide näol, ka kirjanduse liini (Albert Kivikas). «Vägevale juurikale on väga kerge midagi teha. Meie kohus on väetada, et võrsed oleksid kaugele ja kõrgele näha. See puu on sirgunud ja võrad kasvavad väga jõudsalt taeva poole.»  Aktiivse muusikuna on Andres Uibol palju muusikutest sõpru, kes tulevad ja laulavad ja mängivad. Ka tasuta ja rõõmsal meelel, sest festivali korraldamise materiaalsed vahendid on väikesed. «Paljud asjad  sünnivad armastusest ja tegemise tahtmisest. Siia ei tulda tööd tegema, siia tullakse saama energiat. Kõik, kes on käinud maagilisel rabakontserdil, on aasta-kaks sellest energiast laetud.»   Täiel rinnal festivalist osasaav kunstiline juht on rahul, sest «rahvast on kontsertidel olnud palju».